Swaarder vonnis vir ouma wat kind met das verwurg(Argieffoto: Unsplash) ŉ Nieu-Seelandse ouma wat skuldig bevind is dat sy haar 13-jarige kleindogter verwurg het, is ŉ selfs swaarder vonnis opgelê nadat die hof haar aanvanklik nie tot lewenslange tronkstraf gevonnis het nie. Lorraine Smith (61) het vroeër skuldig gepleit op aanklag dat sy haar kleindogter Kalis Smith in 2019 in hul huis in Whanganui verwurg het. Sy het ŉ das gebruik om die kind mee dood te maak. The New Zealand Herald het vroeër berig Smith en Kalis was in Maart 2019 in ŉ bittere twis betrokke. Smith het Kalis glo gevra om na buite te gaan om vensters toe te maak, waarna sy die das op die kombuistafel gegryp, dit om Kalis se nek gedraai het en haar daarmee verwurg het. Tydens vonnisoplegging het die hof gehoor Smith was ŉ toegewyde ouma, maar dat sy ly aan versorgings-uitbranding omdat sy na haar drie kleinkinders omsien en haar eie geestesgesondheidsprobleme probeer hanteer, het Stuff berig. Die regter het Smith se geestesgesondheid in ag geneem en het bevind sy het opregte berou en skuld getoon vir die omstandighede rondom haar kleindogter se dood. Die hof het haar ŉ vonnis van 12 jaar tronkstraf opgelê. Die saak is egter na die appèlhof verwys waar dié vonnis vroeër vandeesmaand omgekeer is. Die hof het bevind gegewe die omstandighede van Kalis se dood, sowel as haar kwesbaarheid, is ŉ lewenslank as vonnis nie onbillik nie. Die hof het voorts gesê Smith het haar kleinkind doelbewus op dié manier vermoor en dat dit boonop ŉ growwe skending van vertroue was. Haar vonnis is daarna tot lewenslank verander. Sy kan eers ná tien jaar aansoek doen om parool. Kalis het by Smith gewoon vandat sy skaars ŉ maand oud was. Sy het ook ŉ suster Paris (21) en ŉ broer Lexus (18). Stuff het berig Kalis het nooit werklik haar ma leer ken nie en haar pa was glo in en uit die tronk en nie betrokke by die kinders nie.